翰林将指下学峡宾声叟为诸友先雨雪载途民亦劳止一诗怀之
方逢振 (Song)
空山雪片大如盘，有客远在孤馆眠。翰林喝马不到地，白帝叱驭亲行鞭。疾驱滕六笞飞廉，六花急舞狂且颠。玉皇香案口读宣，深衣大带依然仙。东里先生履欲穿，湿透布袜枵囊缠。高谈雄辩垆亭边，不有义意谁肯前。阳羡山中春信传，两骖已发垂虹鞭。诸君急棹山阴船，子猷逸兴今翻然。